**Renginio *Štai ir vėl Kalėdos* scenarijus**

Skamba daina „Balta meilė“

Skambant muzikai, visi sueina į sceną su žvakutėmis rankose ir skaito eiles apie Kalėdas:

Rytas atvėręs dievišką langą,

Žemę kaip širdį kelia į dangų.

Kad prisiliestų Dievo artumo,

Kad prisisemtų meilės, gerumo...

Kaip brolis broliui paduokim ranką,

Kartu statykim gerumo lanką.

Štai ir vėl Kalėdos, štai ir vėl žiema.

Tegul laimė lydi gėrio kupina.

Te žvaigžde ji šviečia ilgus dar metus,

Ir mylėti kviečia, laimina visus.

Tenebūna niekad barnių ir gėlos,

Tegul laimė šviečia visuos veiduos.

Suskambo varpeliai,

Suskambo varpai.

Nudžiugo tėveliai, nudžiugo vaikai.

Per pusnį, per sniegą,

Per ilgus metus

Keliavo Kalėdos ir Senis pas mus.

Tepražysta šv. Kalėdų rytą

Stebuklingos snaigės ant langų,

Ir pušies šakelė, saulėj sidabru nušvitus,

Lai pavirsta niekad negirdėtu stebuklu.

Tą naktį, tą ilgą vienintelę naktį,

Net medžiai visiems ima pasakas sekti...

Kai medžiuose žvaigždės ir pasakos tviska,

Ateina Kalėdos, ateina Naujieji.

Atliekama daina „Tyli naktis“

Apsnigtais takeliais rieda

Išsipusčiusios Kalėdos.

Rankose – snieguolė, žiedas,

Pamary įmintos pėdos.

Nosys prie langų prišalo

Mums, belaukiantiems senelio.

Su meškute ir zuikiu

Jis atneš daug dovanų.

Įeina Kalėdų senis, vaikai, apsupę jį, pasodina.

Snieguolė: O dabar, mieli vaikai, mes parodysim, ką mokam. Pasakaičių daug mes žinom ir kiekvieną suvaidinam... Na, ateikite greičiau, jau Kalėdas pamačiau...

(skambant muzikai sueina ir kiti vaikai).

Kalėdų senelis:

Aš esu senelis senas.

Tas, kur pasakoj gyvena.

Jums paseksiu pasakėlę...

Bet palaukit valandėlę –

Atsakykite, vaikai,–

Man tas rūpi jau seniai.

Noriu sužinoti štai ką:

Ar daržoves valgyt sveika?

Vaikai atsako: Taip...

Kalėdų senelis:

Ir morkas, ir kopūstus,

Ir žaliuosius žirnelius?

Pūstažandžius pomidorus?

Svogūnus, salotas, porus?

Vaikai: Taip...

Senelis:

Tai šaunu, tai nuostabu –

Aš visas jas auginu.

Tik vienos daržovės vardą

Pamirštu kiekvieną kartą.

Na, ji tokia ... apvali,

Didelė, labai skani,

Bet kai nori paragauti,

Būna ją sunku išrauti...

Na, ar žinot apie tokią?

Visi kartu šaukia: Ropė...

Senelis:

Taip, teisingai, juk tai ropė.

Apie šią daržovę ir paseksim pasakėlę.

Snieguolė:

Buvo senis ir senutė.

Sau krutėjo po truputį.

Anūkėlius jie turėjo –

Jie be darbo nesėdėjo.

Triūsė, tvarkėsi namus,

Mėgo kepti pyragus.

Sargis namą prižiūrėjo –

Ramūs jie gyvent galėjo.

Tik kačiukai, tie Rainiukai.

Buvo tikri tinginiukai –   
Prieš saulutę nuolat snaudė

Ir pelių visai negaudė.

Tos kaipmat suįžūlėjo –

Šmirinėjo, kur norėjo.

Taip gyveno jie visi –

Kaip Dievulio užanty.

Kai pavasaris atėjo, (*senelis eina sodinti*)

Senis daržan išskubėjo –

Pasodino jis roputę,

Kad užkrimsti sočiai būtų.

Senis ropę prižiūrėjo – (*laisto ropę*)

Laistė, kai tik to reikėjo.

Kepino karšta saulutė –

Augo, augo vis roputė.

Senelis:

Aš roputę prižiūrėsiu,

Sparčiai augti jai padėsiu –

Duosiu gerti vandenėlio

Kas dieną po kibirėlį.

Paprašysiu aš saulutę,

Kad pašildytų roputę,

O jei kepins ji per daug,

Paprašysiu aš lietaus.

Tu, ropute, auki, auki –

Mes visi tavęs taip laukiam.

Krimsim saldžią ir sultingą –

Būsime visi laimingi.

Snieguolė:

Na, ir augo sau roputė –

Ji kasdien storėjo, pūtės,

Kol didžiulė pasidarė...

Tai tuomet senukas tarė:

Laikas jau roputę rauti,

O išrovus – paragauti.

Nešti greitai į namus,

Kviest kaimynus ir draugus.

Snieguolė:

Kibo senis į roputę –

Traukia žandus net išpūtęs.

Na, o ropė ne iš vietos,

Še, kad nori, tau ir pietūs.

Bando dar kelis kartus –

Nieko gero čia nebus...

Reikia kviest talkon senutę,

Kad padėtų raut roputę.

Senelis šaukia:

Senučiuke, atskubėki,

Ropę rauti man padėki.

Kibkime į ją abu,

Negailėdami jėgų.

Snieguolė:

Susikibę traukia, pluša –

Prakaitas abu tik muša...

Na, o ropė ne iš vietos,

Še, kad nori, tau ir pietūs.

Bando dar kelis kartus –

Nieko gero čia nebus...

Anūkėliai štai kiemely –

Šūkteli abu, kiek gali:

Senelė:

Anūkėliai, atskubėkit,

Ropę rauti mums padėkit.

Mes turbūt jau per seni,

Kad nepajėgiam vieni.

Snieguolė:

Susikibę traukia, pluša –

Prakaitas abu tik muša...

Na, o ropė ne iš vietos,

Še, kad nori, tau ir pietūs.

Bando dar kelis kartus –

Nieko gero čia nebus...

Būdoje sargiukai snaudžia,

Apie kaulą mintį audžia...

Senelė:

Sargiai, Sargiai, atskubėkit,

Ropę rauti mums padėkit.

Nebeturime sveikatos...

Kaulą gausit, Dievas mato.

Snieguolė:

Susikibę traukia, pluša –

Prakaitas abu tik muša...

Na, o ropė ne iš vietos,

Še, kad nori, tau ir pietūs.

Bando dar kelis kartus –

Nieko gero čia nebus...

Atsigręžę atgalios,

Mato Rainius ant tvoros.

Senelė:

Raini, Raini, tinginy,

Atskubėki, jei gali.

Ropę raukime kartu,

Negailėdami jėgų.

Snieguolė:

Kol Rainiukai atskubėjo,

Jie truputį pailsėjo.

Smarkiai daužosi širdis,

Graužia prakaitas akis

Katytė:

Jau dabar pagalbos reikia...

O kai taip, tai Rainį peikia:

,,Nemiegoki per dienas,

Užmiršai visai peles“.

Rainiukas:

Aš tikrai neužmiršau,

Kaip medžiodavau anksčiau...

Man tik gaila tų pelyčių,

Todėl jų negaudau tyčia.

Aš toks geras katinėlis –

Aš kaip dievo angelėlis...

Užtat pelės mane myli,

Kol... kur nors nedingsta tyliai.

Katytė:

Nieks nemato, nieks negirdi,

Kad turi auksinę širdį –

Nieko nežudai išvis –

Na... gal žvirblius, gal šešis.

Rainiukas:

Dėl manęs jūs nebijokit...

Ir gal baikit mane mokyt.

Aš darysiu, ką norėsiu,

Tai medžiosiu, tai tingėsiu.

Kačių dainelė:

Kas per kiemą visą dieną

Vėl dainuoja dainą?

Tai katytės rainakytės

Smaguriauti eina.

Tra lia lia miau

Tra lia lia miau

Kas dainuoja dainą?

Tra lia lia miau

Tra lia lia miau

Smaguriauti eina.

Senelė:

Pailsėjom valandėlę,

Kol rainiukai čia atėjo.

Čiupkim ropę kuo greičiau

Ir išraukim pagaliau.

Snieguolė:

Susikibę traukia, pluša –

Prakaitas abu tik muša...

Na, o ropė ne iš vietos,

Še, kad nori, tau ir pietūs.

Bando dar kelis kartus –

Nieko gero čia nebus...

Štai pelytė ta maža (peliukas šmirkšteli su sūriu)

Skuodžia sūriu nešina.

Senelė:

Sūris tas nuo mūsų stalo...

Bet tiek to. Tegu jį balos...

Juk matai: jėgos neturim –

Bėki šen, padėki sūrį.

Snieguolė:

Susikibę traukia, pluša –

Prakaitas abu tik muša...

Tik staiga roputė pokšt...

Ir visi tik keberiokšt.(nukrenta ant žemės)

Anūkėlė:

Tai bent džiaugsmas – o pa pa.

Jau roputė išrauta.

Ji stipri, bet mes visi –

Už tą ropę stipresni.

Anūkėlis:

Mes tą ropę pasodinom

Ir didžiulę užauginom.

Buvo rauti ją sunku,

Kol nepakvietėm draugų.

Sargiukas:

Atsiminkite, vaikai:

Jei nesiseka darbai.

Reikia draugą pasikviesti –

Viskas eisis kaip per sviestą.

Visi dainuoja dainą Man palinkėk“ (su balionais rankose):

Šio ryto garsai – tai šventės aidai.

Girdėsi ir tu, kaip neramiai skamba balsai.

Savim prisiliest, širdim išklausyt...

Svečių nelauktų iš namų neišprašyt.

Man palinkėki gerų Kalėdų,

Man palinkėki geros vilties.

Gerų Kalėdų ir tau linkėsiu,

Linkėsiu geros kloties.

Varpeliai – girdi, Kalėdos širdy.

Ateis valanda, kai tavi žodžiai pavirs malda.

Tiek daug ir mažai – prašysim visi

Dangaus lyg žmogaus šioj žadėtoj svajonių nakty.

Man palinkėki gerų Kalėdų,

Man palinkėki geros vilties.

Gerų Kalėdų ir tau linkėsiu,

Linkėsiu geros kloties.

Žaidimai su Kalėdų seneliu, dovanos, fotosesija.

Kvietimas prie vaišių stalo.

Parengė [Kristina Jankaitienė,](http://www.lituanistika.emokykla.lt/uzsienio-lietuviams/metodine-medziaga/kristina-jankaitiene-lituanistine-mokykla-saules-zuikuciai/) Monachano „Beech Hill College“ mokyklos lietuvių kalbos mokytoja.